Nua ir cul graun? Sin chischner, en “talina” u sin lattida?

Da Marga Annatina Secchi

In chischner è ina construcziun da lain or il liber per metter si las monas a setgar durant pliras emnas. Il chischner è fatg or da dus u trais, darar quatter pitgas, che pon esser lungas fin 10 m e ch’èn colliadas tranter pèr cun 8–22 lattas per travers. Ils chischners, pli baud derasads en tut il Grischun, han survivì fin en il 20avel tschientaner be en tschertas parts da la Surselva: en Tujetsch, Medel, a Mustér, Sumvitg, Sursaissa, Surcuolm, Flond. A partir dals onns ventg e trenta èn els dentant svanids rapidamain er en questas regiuns. Dal 1950 hani registrà per Flond: “Chischnes novs eisi ina roschada d’onns buca fatg si pli. Mintg’onn
van giu in pèr; ussa mettani en clavau”.
Tenor l’artitgel “chischner” en il terz tom dal DRG devi dal 1961 en tut il Tujetsch mo pli 12 chischners, en Sursaissa anc circa 60. Mo darar vegniva in chischner rut anc reparà. Tenna aveva dal 1935 anc 15–20 chischners, la gronda part da quels eran chischners dubels cun trais pitgas; quels nun existan pli ozendi.
La vita d’in chischner era relativamain curta, per ordinari var 20 onns. Sch’in chischner smanatschava da cupitgar vegniva el bittà giu, per na metter en privel la glieud u la bestga sin la pastgira. Il bittar giu sez era dentant er privlus. Camischolas: “Al derger giu ai lu aun mal. Al Vageli Mon ei vagnus sut in caschnè”.
Er metter en pe in chischner era ina lavur privlusa. In dals correspundents dal Dicziunari da Mompé-Tujetsch raquintava: “Par derscher si in chischnè drovi biars umens. Cheu a Mumpé fussen nus par sameglia nuot uonda”.
Per in chischner da quatter pitgas e cun tetg duvrav’ins 40–50 umens. Ch’ins gidava in l’auter gratuit sa chapiva da sez: “Quei fievan se, suenter ina paterlada; lu mavani a tgasa. La paj’era parsasez in bien angraztgamaint” (Camischolas).

Il chischner daventa ina “talina”
El decurs dal 19. tschientaner s’ha il chischner avischinà al clavà, almain en tschertas regiuns da la Surselva. Spezialmain enta Medel datti da questas construcziuns, nua ch’il chischner n’è betg pli dal tuttafatg liber enturn ed enturn e sustegnì cun lains d’ina vart e da tschella, mabain ch’el è dad ina vart collià cul clavà. In correspundent da Curaglia ha rapportà enturn il 1920: “Caschnes ancunter clavau mintga pur tg’ha in gron ni in pign”. En autras regiuns da la Surselva s’ha sviluppà ina furma da chischner integrada en la construcziun dal clavà, en pau sco ina lautga: ils lains dal clavà èn dad ina vart pli lungs, uschia ch’ina da las paraids dal clavà ha sco ina puntanada davant si, nua ch’ins ha access dal clavà anor. Questa lautga ha per solit num “talina”, mintgatant dentant er “chischner” sco la construcziun libra sin la prada.

Na pli ordadora: la lattida
La lattida è en Surselva quai che la “charpainta” è en Engiadina u la “pandigia” en Surmeir. Ella sa chatta sur l’iral e po avair il funs serrà u avert. A Sevgein per exempel: “Ils lenns da lattiu ein mess aschia che denter dus eisi pli bia spazi liber che denter tschels; aschia san ins dar si cumadeivlamein las monas da chischnar”.
Quest sistem per setgentar il graun ha l’avantatg che tut è sut tetg e gia en clavà, quai che simplifitgescha la lavur. Lumbrein: “Igl emprim vegn il graun svidà or en iral e lur la serra tard u la damaun marvegl mess sin lattiu u sin lattinas”. Quai gieva a Riein uschia: “Ina persuna tonscha si las monas cun la latta da chischner. In um sin lattiu caveglia las monas davontier. L’emprima partida vegn messa per tiara e furma aschia in funs sil lattiu. Las autras vegnan messas agradsi sil funs, per ch’ellas sechien or pli bein”.
Las monas stevan sin lattida trais fin quatter emnas, alura vegnivan ellas prendidas giu e scussas en iral u davant clavà (v. foto a sanester). Suenter las monas, vegniva il strom sin lattida. Flond: “Suenter haver scudiu quater gadas, vegneva il strom aunc scurlaus si cun la fuortga ed allura daus sin lattiu”.
I dat ina chanzun d’uffants cun sia atgna vista: “Jeu e Stathalter Rest Mathiu / Essen i sin latiu, / Dai giu s’il fein, / Stai biebein; / Dai giu sil strom, / Stai bein e lom». Tgi che vul savair dapli, po leger vinavant en in dal ultims fascichels dal DRG sut il pled “lattiu”!